กิตติรัตน์เร่งตั้งกองทุนประกันภัย
รมว.คลังเครื่องร้อน ลั่นเดินหน้าตั้งกองทุนประกันภัยน้ำท่วม รับความเสี่ยงจ่ายเคลม 5 แสนล้านบาท
19 ม.ค. 2555

รมว.คลังเครื่องร้อน ลั่นเดินหน้าตั้งกองทุนประกันภัยน้ำท่วม รับความเสี่ยงจ่ายเคลม 5 แสนล้านบาท
นายกิตติรัตน์ ณ ระนอง รองนายกรัฐมนตรีและรมว.คลัง  กล่าวว่า จะเร่งผลักดันการออกร่างพระราชกำหนด 4 ฉบับ  โดยเฉพาะร่างพระราชกำหนดการจัดตั้งกองทุนประกันภัย วงเงิน 5 หมื่นล้านบาท เพราะมีนักธุรกิจจำนวนมากที่รอกองทุนนี้ เนื่องจากบริษัทรับประกันภัยต่อของต่างชาติยังไม่รับประกันผู้ประกอบการในไทย
นอกจากนี้ การตั้งกองทุนประกันไม่จำเป็นต้องรอบริษัทประกันสมทบเงินในกองทุนให้เสียเวลา เพราะบริษัทประกันเห็นว่ากองทุนนี้ทำได้ดีก็จะเข้ามาสมทบเงินเอง ซึ่งกองทุนนี้สามารถรองรับความเสียหายได้สูงสุดถึง 5 แสนล้านบาท
นายกิตติรัตน์ กล่าวว่า กองทุนประกันภัย จะเป็นกองทุนประกันภัยรับช่วงต่อที่ใหญ่ที่สุดในโลก และในอนาคตจะรับประกันภัยต่อจากต่างประเทศด้วย
สำหรับการลงทุนเพื่อพัฒนาระบบน้ำ จะเริ่มเห็นในต้นเดือนก.พ.นี้ ขณะที่การซ่อมแซมประตูน้ำ วงเงิน 1.26 หมื่นล้านบาท จะต้องรอการจัดสรรงบประมาณปี 2555 จึงจะดำเนินการได้